UFC prezidenti: Habibning qaytishini his qilyapman. U buni onasi bilan muhokama qiladi

UFC prezidenti Deyna Uayt yengil vazn toifasi chempioni Habib Nurmagomedovning qarorini o‘zgartirishi va sportga qaytishini taxmin qildi.

U chempion, biz unga nimani xohlayotganini tushunish uchun vaqt beramiz. U qaytishini his qilyapman. Habib buni onasi bilan muhokama qilishini aytdi.
Deyna Uayt, UFC prezidenti
Eslatib o‘tamiz, 24-oktabr kuni Abu-Dabidagi (BAA) “Jangchilar oroli”da bo‘lib o‘tgan UFC 254 asosiy jangida Habib Nurmagomedov va Jastin Getji o‘zaro to‘qnash keldi. Unda rossiyalik sportchi ikkinchi raundda raqibiga bo‘g‘ish usulini qo‘llab g‘alaba qozondi. Jangdan keyin Habib faoliyatini yakunlashini ma’lum qildi.
Habib MMA’da 29 ta jang o‘tkazib, shularning 29 tasida g‘alaba qozongan. Jastin Getjiga qarshi jang Habib uchun otasi Abdulmanap Nurmagomedov vafot etganidan keyin birinchi bellashuv bo‘ldi.